Ուշագրավ են ԱԱԾ հաղորդագրության մեջ նշված ամսաթվերը։ «Կարեն Քոչարյանը Երեւանի բնակիչ Դավիթ Հարությունյանի օժանդակությամբ կազմակերպել է երթուղային ավտոբուսով հիշյալ թղթադրամների տեղափոխումը Ռուսաստանից Հայաստան, սակայն 2016 թվականի սեպտեմբերի 20-ին Երեւանում դրանք հայտնաբերվել եւ առգրավվել են Ազգային անվտանգության ծառայության աշխատակիցների կողմից»։ Ստացվում է, որ եվրոների քիմմաքրման գործն ԱԱԾ-ն բացահայտել է 2016 թվականի սեպտեմբերին, իսկ Սամվել Բաբայանին, որն այս տարվա մարտի 22-ից անազատության մեջ է, փողերի լվացման մեղադրանքն առաջադրել են միայն այս տարվա հունիսի վերջին։ Այսինքն՝ եվրոների գործը 10 ամիս քննել են, հետո նոր հասկացել, որ Բուժականի քիմիկոսը, Կարեն Քոչարյանը, նրա եղբայրը եւ այլոք կապ ունեն Արցախի հերոսի հետ։ Իսկ գուցե «Իգլայի» գործից բան դուրս չի եկել, եւ ԱԱԾ-ն որոշել է այնպես անել, որ եվրոյի քիմմաքրման գործով անցնողները Բաբայանի անո՞ւնը տան։